|  |  |  |  |
| --- | --- | --- | --- |
|  |  |  |  |
|  |  |  |  |
|  | Pædagogisk læreplan for |  |  |
|  | Børnebiksen  2021 |  |



Den pædagogiske læreplan udgør rammen og den fælles retning for vores pædagogiske arbejde med børnenes trivsel, læring, udvikling og dannelse. Læreplanen er et levende dokument, som kort beskriver vores pædagogiske over­vejelser og refleksioner med eksempler, der er retningsgivende for det daglige pædagogiske arbejde.

|  |
| --- |
| Ramme for udarbejdelse af den pædagogiske læreplan |
|  |

Den pædagogiske læreplan udarbejdes med ud­gangspunkt i det fælles pædagogiske grundlag samt de seks læreplanstemaer og de tilhørende pæda­gogiske mål for sammen­hængen mellem det pæda­gogiske læringsmiljø og børns læring.

Rammen for at udarbejde den pædagogiske læreplan er dagtilbudsloven og dens overordnede formålsbestemmelse samt den tilhørende bekendt­gørelse. Loven og bekendtgørelsen er udfoldet i publikationen [*Den styrkede pædagogiske læreplan, Rammer og indhold*](https://emu.dk/dagtilbud/en-paedagogisk-laereplan/den-styrkede-paedagogiske-laereplan-rammer-og-indhold)*.* Publikationen samler og formid­ler alle relevante krav til arbejdet med den pædago­giske læreplan og er dermed en forudsætning for at udarbejde den pædagogiske læreplan. Derfor hen­vises der gennem skabelonen løbende til publikatio­nen. På sidste side i skabelonen er der yderligere information om relevante inspirationsmaterialer.

|  |
| --- |
| Hvem er vi? |
|  |

**BørneBiksen** er en privat institution med integreret vuggestue og børnehave.   
Vi har til huse i den østlige del af Svendborg, hvor vi ligger centralt.

Vores grundnormering er på 31 børnehavebørn og 12 vuggestuebørn.

BørneBiksen modtager børn fra alle dele af Svendborg samt fra de omkringliggende småbyer.

Vi er en institution der bruger naturen, vi bruger de omkringliggende grønne områder og vores store legeplads meget.

Vi har på legepladsen både et grønt areal med boldbane og bålplads, et stort klatrestativ til børnehaven og et mindre nede på vuggestuens legeplads.   
Vi har god plads til at cykle, løbe på løbecykel og kører på mooncar.

Indenfor er vi inddelt i en vuggestue ”Spirene” og to børnehavestuer ”Kastanjerne” og ”Koglerne”

Der er desuden mulighed for at de to børnehavestuer kan åbne op til hinanden, da de ”kun” adskilles af en foldevæg, så de har mulighed for at lave noget fælles for begge stuer. Hver stue har deres eget toilet og garderobe.   
Vuggestuen har eget køkken, toilet og garderobe samt et tumlerum hvor der kan arbejdes med motorik, musik og meget mere.

Vi har nogle gode fysiske rammer samt stort fokus på de psykiske rammer, vi vægter den gode omgangstone højt og arbejder ud fra synspunktet *”alle har noget at bidrage med til fællesskabet”*

Se evt. vores hjemmeside for yderligere oplysninger:

<https://boernebiksen.dk/>

BørneBiksen er en privat institution, og er derfor drevet af en forældrebestyrelse. Vi har et tæt samarbejde med både forældrebestyrelsen og de øvrige forældre.   
Bestyrelsen har det overordnede økonomiske ansvar og har et stort ansvar for at BørneBiksen er et godt sted både for børn og voksne, dette ansvar deles med den daglige leder, som står for den almene daglige drift i institutionen.

Bestyrelsen arbejder løbende med at etablere frivillige arbejdsgrupper, hvor forældre med lyst til at bidrage kan arbejde sammen om at styrke BørneBiksen yderligere, dette kan f.eks. ske via fondsøgning til udvikling af børnenes læringsmiljø.

BørneBiksen lægger stor vægt på at respekterer familiernes forskellige baggrunde, og tager udgangspunkt heri, i mødet med både forældre og barn.

Vi arbejder gennem faglige refleksioner og overvejelser kontinuerligt med udvikling af og tilrettelægger de læringsmiljøerne som til stadighed forandrer sig i takt med børnegruppens behov og udfordringer.

Vores samarbejdspartnere er ikke kun forældrene men også i høj grad skolerne i byen og især i vores lokalområde, da vi her har mulighed for at låne f.eks. gymnastiksal en gang ugentligt. Derudover har vi samarbejde med ergo-og fysioterapeut, tale/hører konsulent, psykologer og sundhedsplejerske alt sammen for at vi kan skabe de bedste betingelser for børnenes udvikling og læring i forpligtende fællesskaber.

|  |  |
| --- | --- |
| Pædagogisk grundlag |  |

|  |
| --- |
| ”Den pædagogiske læreplan skal udarbejdes med udgangspunkt i et fælles pædagogisk grundlag.”  ”Det pædagogiske grundlag består af en række fælles centrale elementer, som skal være kende­tegnende for den forståelse og tilgang, hvormed der skal arbejdes med børns trivsel, læring, udvikling og dannelse i alle dagtilbud i Danmark.” |
| ”De centrale elementer er:   * **Børnesyn**. Det at være barn har værdi i sig selv. * **Dannelse og børneperspektiv**. Børn på fx 2 og 4 år skal høres og tages alvorligt som led i starten på en dannelsesproces og demokratisk forståelse. * **Leg.** Legen har en værdi i sig selv og skal være en gennemgående del af et dagtilbud. * **Læring.** Læring skal forstås bredt, og læring sker fx gennem leg, relationer, planlagte aktiviteter og udforskning af naturen og ved at blive udfordret. * **Børnefællesskaber.** Leg, dannelse og læring sker i børnefællesskaber, som det pædagogiske personale sætter rammerne for. * **Pædagogisk læringsmiljø**. Et trygt og stimulerende pædagogisk læringsmiljø er udgangspunktet for arbejdet med børns læring. * **Forældresamarbejde**. Et godt forældresamarbejde har fokus på at styrke både barnets trivsel og barnets læring. * **Børn i udsatte positioner**. Alle børn skal udfordres og opleve mestring i lege og aktiviteter. * **Sammenhæng til børnehaveklassen**. Sammenhæng handler blandt andet om at understøtte børns sociale kompetencer, tro på egne evner, nysgerrighed mv.”   ”Loven fastsætter, at alle elementer i det fælles pædagogiske grundlag skal være udgangspunkt for arbejdet med den pædagogiske læreplan og dermed det pædagogiske arbejde med børns læring i dagtilbud.”  ”Nogle elementer i form af fx børnesynet skal altid være til stede i det pædagogiske læringsmiljø, mens andre elementer som fx arbejdet med at skabe en god overgang til børnehaveklassen kan være mere til stede i nogle sammenhænge end andre.”  Den styrkede pædagogiske læreplan, Rammer og indhold, s. 14 |

|  |  |
| --- | --- |
| Børnesyn, Dannelse og børneperspektiv, Leg, Læring og Børnefællesskaber |  |

|  |
| --- |
| Hvordan kommer de fem centrale elementer fra det fælles pædagogiske grundlag til udtryk hos os og bliver omsat i vores hverdag sammen med børnene?  **Barnesyn:**   Alle børn i BørneBiksen har værdi i sig selv, og skal opleve små og store sejre.  De skal også møde små og store udfordringer i hverdagen, da udfordringerne er med til at fremme deres kreative, musiske og skabende sider og er med til at give dem den robusthed som hjælper dem til at håndtere hverdagens konflikter og krav.  Vi har stort fokus på, at alle børn har ret til at være forskellige og til at udvikle sig i deres eget tempo. Vi ligger stor vægt på at børnene føler sig set, forstået og har plads og mulighed for at være børn hos os. Det er for os vigtigt at vi i dagens aktiviteter inddrager børnene, så de på den måde er aktivt deltagende i egen læring og udvikling, støttet og rammesat af det pædagogiske personale.  Hos os mødes alle børn hver dag af nærværende og imødekommende voksne, der dagen igennem bakker op om, og sørger for at der hos os er fokus på det gode børneliv, med respekt for børnenes egne initiativer, perspektiver samt fantasi og leg.  Vi arbejder med at styrke relationer til alle børn. Da vi mener at man gennem kendskab til børnenes baggrund, relationer og personlighed skaber gode forudsætninger for at vi kan møde barnet i en nærværende og omsorgsfuld samtale. Når vi møder børnene på denne måde kan det styrke børnenes muligheder for at ”føle sig forstået”.  *Alle børn har ret til at være en del af et fællesskab.*  *Alle børn er forskellige og skal derfor mødes forskelligt.*  **Dannelse og børneperspektiv:**  Når vi i BørneBiksen arbejder med dannelse, sker det med fokus på børns sociale og personlige kompetencer, og hvordan vi som pædagogisk personale kan understøtte en positiv dannelsesproces hos barnet.  I det pædagogiske arbejde samarbejder vi tæt med forældre om barnets dannelsesproces. Dette gør vi da forældrene er vores vigtigste samarbejdspartnere når det handler om barnet.  Vi arbejder med barnets *medmenneskelighed*, ved at have fokus på respekten for hinanden og hinandens forskelligheder. Vi arbejder med at alle børn skal kunne komme med på ture, at børnene hjælper til og at man er en god kammerat.  Vi arbejder ud fra en opdragelse som indeholder elementer af sund moral og etik, almindelig pli, på en forståelse af, at vi er afhængige af hinanden, og at vi har et ansvar over for hinanden, at vi skal behandle hinanden ordentligt og f.eks. altid siger goddag og farvel til hinanden.    *Hvis børnene skal være medaktører i, at fællesskabsfølelsen bliver styrket ude på skolerne, til fritidsaktiviteterne m.m. skal de blandt alt dette også lære at kunne tage hensyn og være tålmodige overfor hinanden.*  I BørneBiksen skaber vi rammerne, så barnet har mulighed for at udvikle *mod*, via succes. Ved at udvikle modet skabes fundamentet for at barnet kan øge selvfølelsen og dermed troen på at det kan og er god nok. Modet til at stille sig op foran andre, til at prøve det ukendte og til at sige til og fra er vigtigt, for at vi som mennesker trives og ikke mindst for at vi kan navigere i en kompleks verden med mange forskelligrettede krav og forventninger.  Vi søger at gribe, understøtte og arbejde med barnets naturlige *nysgerrighed* og åbenhed i forhold til at udforske og undersøge, stille spørgsmål ved, at være gode rollemodeller, der tør eksperimentere og komme med et svar. Vi har fokus på at der er okay at lave fejl og at man godt kan komme videre igen.  Vi arbejder med og understøtter barnets *vedholdenhed*, dette gør vi da vi ved at opmuntre og motivere barnet, ved at give barnet tilpassede udfordringer som ligger inden for nærmeste udviklingszone. Barnet skal opleve at det er tilladt at fejle, og lære at kunne udsætte egne behov for en stund og blive ved, også selvom der er bump på vejen som gør det svært eller driller.  **Leg**  Leg karakteriseres ved at være umiddelbar, spontan og en frivillig aktivitet. Det er barnet der råder over legen, indholdet og formen på legen. Til forskel for andre aktiviteter i barndommen, kan legen ikke bestemmes eller reguleres udefra. Det er altså barnet og kun barnet, der råder over legen og dens indhold. Børn leger for at lege og ikke med en bevidsthed om at lærer eller fremstille noget. Legen udspringer af umiddelbare behov og interesser hos barnet i samspil med dets omgivelser. Dermed ikke sagt at børn ikke har et mål i deres leg eller at de ikke lærer noget, under legen. Men ser man det ud fra et barneperspektiv så er selve målopfyldelse og læring ikke det primære i legen.  En vigtig del af børns leg, er at kunne skabe venskaber. Ligesom vi tillægger legen stor betydning for barnets liv, gør vi det samme med barnets venskaber. I venskaber har barnet mulighed for at udvikle tætte og følelsesmæssige bånd, disse bånd giver mulighed for en oplevelse af at være sammen og være tryg, at man kan betro sig og være både ærlig og åben. Venner leger oftest mere intenst og nuanceret sammen, og det er i venskaberne der kan gives plads til at føle, være sur, ked af det og dum, for så igen at ende med at være gode venner igen. Venskaber giver også børnene muligheden for at øve sig i kompromis og ”give og tage” uden det behøver at være en pædagogisk voksenstyret aktivitet.  *Leg er grundlæggende for børns sociale og personlige udvikling samt læring.  Leg skal skabes på børnenes præmisser og er med til at styrke bl.a. deres fantasi, nysgerrighed og fordybelse.*  *Vores opgave er, at sikre at der er tid og rum til legen.*  I BørneBiksen er vi opmærksomme på at give børnene muligheder for at stifte venskaber på tværs, dette gør vi bl.a. ved at dele børnene fysisk op i mindre grupper både på stuerne og på tværs af stuerne. Vi ved at venskaber er vigtige og søger at værne om disse ved at lade de små grupper lege i fred. Men vi opfordrer også de børn der leger sammen til at udvide legen, så der kan være plads til én mere.  Vi er rollemodeller og er med til at sætte lege i gang, som børnene selv kan bygge videre på.  Når vi ser at barnet vælger at være alene, ser vi det som vores opgave at gå ind i det, og undersøge om dette er en bevidst valg fra barnets side eller om det mangler en at lege med. Vi er tæt på legen, så børnene kan hjælpes videre, hvis behovet opstår. Vi er opmærksomme på ikke at ødelægge en leg, men at gå ved siden af eller bagved børnene. Vi er bevidste om, hvornår vi skal være en del af legen og hjælpe med at guide samt hvornår vi skal ”blande” os udenom, så børnene kan lege uforstyrret.  *Eksempelvis ”Rollelege i sandkassen, med køb og salg af kager”.  Heri kan fantasien få frit spil og børnene kan organisere og tilpasse legen, så flere børn kan blive en del af den.*  Det er vigtigt for os i BørneBiksen at de fysiske rammer inviterer til leg og rum til at alle kan deltage. Vi indretter så vidt muligt så rummene indbyder og giver mulighed for forskellige lege bl.a. konstruktionslege, kreationer, rollelege, stille lege m.m.  Vi vægter i høj grad udelivet, som rammen for leg, da legen her får højt til loftet om det er på vores egen legeplads, vores nærliggende skov eller i lokalområdet på forskellige legepladser.  Uderummet giver børnene mulighed for at mærke egen krop i leg på en anden måde end indendørs lege. Udenfor er der bedre mulighed for at planlægge lege hvor børnene kan komme op og ned i arousal. Det er vigtigt for os at give plads til alsidige lege.  *Eksempel på en leg hvor børnene kommer op og ned i arousal kunne fx være fællessangen: ”Hoved, skulder, knæ og tå” hvori tempoet kan variere eller en god løbetur rundt om børnehaven efterfulgt af stilleleg ved sandkassen. Herigennem lærer børnene at arousal-regulere, hvilket er med til at udvikle og lærer barnet en forståelse af hvordan kroppen reagerer i forskellige sammenhænge.*  **Læring**  Børn udvikler sig og lærer fra det øjeblik de ankommer til verden. Deres naturlige nysgerrighed gør, at de forundres over verden og udforsker det de møder på deres vej.  Børn lærer ved at udforske med egen krop og sanser, ved at undre sig, stille spørgsmål samt blive mødt af spørgsmål, udfordringer og ved at eksperimentere med f.eks. diverse materialer. Børn lærer ved at opleve nyt og de lærer i fællesskabet med andre børn og voksne.  I BørneBiksen arbejder vi bevidst ud fra barnets samlede personlige udvikling og vi søger at tilrettelægge dagligdagen med udgangspunkt i barnets behov og mulighed for læring.  Dette gør vi f.eks. ved at vi har en vekslen mellem børneinitierede lege, voksen planlagte aktiviteter samt rutine situationer som f.eks. frokost, af og påklædning i garderoben, håndvask før spisning og efter toiletbesøg mm.  Vi søger at skabe læringsmiljøer, der gør det muligt for børnene at lære de sociale kompetencer samtidig med at vi giver plads til at børnene kan være forskellige og dermed har forskellige forudsætninger for læring.  BørneBiksen har både en vuggestue samt en børnehave afdeling. Der er derfor forskel på udviklingstrinnene, den sproglige, den kognitive og den sociale udvikling. Praksis vil derfor også være forskelligt om der er tale om et vuggestuebarn eller et børnehavebarn.  I børnehaven opfordrer vi børnene til at turde udforske sig selv, at være modig. Der bliver stillet krav til dem, som er tilpasset deres alder og niveau. Vi lægger stor vægt på at skabe en tryg stemning og lærer at man altid må stille spørgsmål. Vi laver små lege og aktivitetsgrupper med voksen såvel som børne bestemte aktiviteter og arbejder med forpligtende fællesskaber samt inddrager børnene i alle dagligdags situationer såsom indkøb, bagning, borddækning mm. Vi stiller åbne spørgsmål og giver børnene tid til at tænke sig frem til et svar.  Der gives plads til at fejle, børn såvel som voksen, samt at vi lærer af de fejl vi begår igennem livet.  I vuggestuen begynder de fleste af børnene når de er omkring 9 til 11 mdr. Derfor bruger vi Babytegn til at understøtte kommunikationen for de mindste børn. Ved vores ”velkomstsamtale” introducerer vi forældrene omkring vores brug af Babytegn og opfordre til at man tager dem i brug hjemme.  Babytegn er enkle fagter for ord. Tegnene muliggør kommunikationen med barnet før det formår at sige ordene, således at alle børn uden sprog kan udtrykke sine primære behov til os som personale.  De mest gængse tegn vi bruger er :sut-sove-tør ble-lege-vaske hænder-mælk-mere- samt spise. Som oftest er det legetegnet der læres først.  I vuggestuen når barnet er blevet lidt ældre og kan mestre lidt mere lægges der vægt på at børnene er aktivt deltagende i hverdagen dette ses eksempelvis i frokostsituationen. Hvor vi Inden spisningen går på badeværelset og vasker hænder, går tilbage på stuen, barnet finder sin stol og kravler op (nogle skal selvfølgelig have lidt hjælp).  Efter endt spisning rydder barnet selv op, tallerken sættes på køkkenbordet.  Barnet er en del af det store fællesskab i BørneBiksen. Vi vil have fokus på at skabe, udvikle og tilpasse læringsmiljøer sådan at der gives den bedste mulighed for læring. Vi skaber rammerne, hvori der er plads til at børnene kan være nysgerrige, kan udforske og fordybe sig. Når man oplever succes gennem erfaringer, bliver man motiveret og får oplevelsen af at kunne mestre.  Med ansvaret som rollemodeller i forbindelse med børnenes muligheder for læring og deltagelse i fællesskabet har vi som pædagogisk personale en central og afgørende rolle i barnets opvækst. Derfor arbejder vi med at være tydelige rollemodeller for, hvad der er godt, rart, rigtigt og forkert. Det er vores erfaring at børnene aflæser de signaler som vi voksne udsender. Derfor er det vigtigt at også vi til stadighed udvikler vores egen bevidsthed om eget kropssprog og verbale udtryk.  **Børnefællesskaber**  *Alle, både børn og voksne, har brug for at høre til og føle sig velkomne og være en del af et fællesskab hvor vi har en betydning for noget eller nogen.*  Børn lærer, når de inddrages i sociale sammenhænge, inddrages i fælles aktiviteter, bidrager til fællesskabet og opnår indflydelse og medbestemmelse. Her har de mulighed for at blive inspireret og lærer af andre der er anderledes end én selv. Det er i disse situationer vi lærer at samarbejde, håndtere konflikter og blive tolerante mennesker. Vi mener det er afgørende for barnets brede læring at det lærer at indgå i forskellige fællesskaber, hvor de lærer at tage ansvar og drage omsorg for hinanden.    I BørneBiksen indgår børnene i et socialt fællesskab sammen med andre børn og voksne. Børn og personale er fælles om at skabe det sociale rum, hvorigennem det enkelte barn lærer og udvikler sig samt danner nye relationer på tværs.  Vi ser det som en vigtig opgave, at give plads til samt skabe børnefællesskaberne så børnene kan etablere venskaber på tværs af alder, køn og kultur. Vi har i samarbejde med forældrene ansvaret for et velfungerende børnefællesskab, som er præget af anerkendelse af alle familier, uanset disses forudsætninger.  Det er vigtigt at tage godt imod de nye børn.  Det er vores ansvar at børnene bliver en del af gruppen, af fællesskabet og vi som personale skal være gode rollemodeller. Vi skal tilmed tilgodese børnenes individuelle behov, formåen og udviklingstrin.  **Børnefællesskaber i børnehaven:**  Vi har fokus på forpligtende fællesskaber, hvilket vil sige at alle børn, og alles indsats er vigtige for at vi kan trives med hinanden.  Alle er bidragende til fællesskabet uanset om de er, 3 år eller 5 år.  Børnene har muligheder for både at indgå i mindre fællesskaber samt de større fællesskaber.  I de små grupper dannes bl.a. gode venskaber, der øves sprog, samt rummelighed og hvordan man leger sammen samt det at være tryg i en sådanne relation.  Det kan være en udfordring for et barn at indgå i sociale fællesskaber, det er her personalet guider og hjælper barnet i den rigtige retning.  De større fællesskaber kan f.eks. være de voksen tillagte aktiviteter såsom vores cykledage, sommerfest, julearrangement med lucia, samt større kreative projekter mm.  Disse aktiviteter skaber den fælles oplevelse og det at være sammen om én opgave som kan vokse og udvikle sig i flere retninger.  **Børnefællesskaber i vuggestuen:**  Når et barn starter i vuggestuen er det tit tilbageholdende og forsigtige lige i starten. Børnene bruger ofte en del af deres første tid med at betragte de andre børn samt voksne omkring dem.  At kaste sig ud i fri leg, eller kravle for langt væk fra mor eller den voksne er ikke noget barnet nødvendigvis gør med det samme, det er noget der skal læres.  Det er personalets opgave at guide og lede barnet i den rigtige retning samtidig med at barnet føler sig tryg i dette.  Vi holder ” Bamsefest” i vuggestuen hvor børnene må tage deres bamse – kanin eller hvad der betyder noget for dem med. Vi går alle i tumlerummet hvor der bliver sunget, danset, hoppet mm med alle bamserne, vi snakker om hvad bamsen hedder, hvem barnet har fået den af, den bliver krammet og kysset og vist frem for de andre børn.  Bagefter bager vi dejlige bamseboller som nydes til eftermiddagsmaden.  Leg i mindre grupper foregår ofte f.eks. i vores legekøkken, hvor måske to børn går i gang med at lave mad og dække bord, der kommer et par nysgerrige børn til som også bliver inddraget i legen og fællesskabet eller hvis en gruppe børn er ved at bygge med duplo klodser eller lege biler og flere børn får interesse i dette.  I vuggestuen laves aktivitetsskemaer for en måned af gangen her tænkes over hvilke børn der sættes sammen og hvem der vil have glæde af hinanden, det er også her vi forsøger også at skabe nye relationer og fællesskaber ved at sætte ”nye” børn sammen.  *Vi ser det som afgørende for barnets brede læring, at det lærer at indgå i forskellige fællesskaber, hvor de tager ansvar og drager omsorg for hinanden.* |

|  |
| --- |
|  |

|  |  |
| --- | --- |
| Pædagogisk læringsmiljø ”Det skal fremgå af den pædagogiske læreplan, hvordan det enkelte dagtilbud hele dagen etablerer et pædagogisk læringsmiljø, der med leg, planlagte vokseninitierede aktiviteter, spontane aktiviteter, børneinitierede aktiviteter samt daglige rutiner giver børnene mulighed for at trives, lære, udvikle sig og dannes.  Det pædagogiske læringsmiljø skal tilrettelægges, så det inddrager hensynet til børnenes perspektiv og deltagelse, børnefællesskabet, børnegruppens sammensætning og børnenes forskellige forudsætninger.”  Den styrkede pædagogiske læreplan, Rammer og indhold, s. 22-23 |  |

|  |
| --- |
| Hvordan skaber vi hele dagen et pædagogisk læringsmiljø, der giver alle børn mulighed for at trives, lære, udvikle sig og dannes?  *I BørneBiksen er vi optaget af børns brede læring, dette er vi ved at lave samlinger og aktiviteter i små læringsgrupper hvor vi også har stor fokus på hverdagens mange rutiner.*  *Vi udnytter de fysiske rammer vi har og tilpasser dem til de børn eller børnegruppe som har behov for det.*  *Det er vores opgave at benytte hele huset samt udendørs areal som et læringsmiljø og vi har her fokus på vores kerneopgave samt på hvordan vi, som pædagogisk personale er sammen med børnene.*  *Vi sætter de overordnede rammer, så børnene får plads, tid og mulighed for den frie leg.*  *Vi er nærværende og guider de børn der har behov for det.*  Det pædagogiske læringsmiljø er tilstede hele dagen både i børnehaven og i vuggestuen. Vores planlagte aktiviteter finder primært sted om formiddagen, da det er her vi er mest personale.  Aktiviteterne kan foregå i mindre grupper opdelt efter alder/udvikling, relationer/venskaber, der skal styrkes, eller efter interesser. Aktiviteterne kan også være fælles for en hel stue.  Legen er højt prioriteret og danner basis for udvikling, læring og relationer. Personalet understøtter legen når der er basis for det.  Rummene er indrettet så de indbyder til forskellige lege og aktiviteter (f.eks. Dukkekrog, tumlerum, læsehjørne) ligesom vi gør brug af både inde og uderum. Rummene er desuden indrettet ud fra børnenes perspektiv, så vidt det er muligt.  Gennem stort set alle vores hverdagsrutiner understøtter vi børnenes læring og udvikling. Vi har fokus på selvhjulpenhed f.eks. før, under og efter måltiderne, i garderoben og på badeværelset. Vi er også opmærksomme på at samværet med andre børn og voksne fremmer børns læring, samt at vi som personale fungerer som rollemodeller for børnene.  Personalet er bevidste om og har fokus på, at understøtte børnenes læring ved at “være bagved” og hjælpe til, at “være ved siden af” og vejlede, følge og opmuntre, og ved at “være foran” og støtte og vejlede hen mod næste udviklingstrin.  Vi har fokus på læringsmiljøer som giver mening for børnene og mulighed for fordybelse. Hvis børnene ikke bruger vores læringsmiljøer, tages det op til refleksion i personalegruppen og børnenes manglende interesse drøftes og evalueres.  I vores mange hverdagsrutiner sætter vi fokus på at de indeholder et stort lærings- og fællesskabspotentiale. Vi ser hverdagsrutiner som læringsmiljøer, og de skal give mening for børnene, derfor har vi fokus på at læringsmålene i hverdagsrutinerne er i harmoni med, hvad børnene er i gang med at lære.  Det er vigtigt at vi er nærværende voksne og at vi har fokus på at opfange den læring børnene selv invitere til, og at vi er nysgerrige på hverdagsrutiner.  *Nærværende voksne er grundlag for pædagogisk udvikling af høj kvalitet.* |
|  |

|  |  |
| --- | --- |
| Samarbejde med forældre om børns læring ”Det skal fremgå af den pædagogiske læreplan, hvordan dagtilbuddet samarbejder med forældrene om børns læring.”  Den styrkede pædagogiske læreplan, Rammer og indhold, s. 24-25 |  |

|  |
| --- |
| Hvordan samarbejder vi med forældrene om barnets og børnegruppens trivsel og læring?  *Vores samarbejde og dialog med forældre er en central del af vores arbejde, hvis vi skal lykkedes med at skabe de bedste rammer for barnets brede læring.*  Som ny familie i BørneBiksen, får man ved barnets start en folder med div. Oplysninger om hverdagen og traditioner, praktisk info vedr. sygdom mv.  Vi mener at samarbejdet mellem os (BørneBiksen) og forældrene er altafgørende for, at barnet kan trives optimalt. Et samarbejde indebærer at personalet er i dialog med forældrene, at der afholdes trivselssamtaler, forældremøder -og traditionelle arrangementer i BørneBiksen, f.eks. bedsteforældredag, forældrekaffe og sommerfest.    Når børnene bliver hentet fortæller vi forældrene (dem der henter) hvordan barnets dag har været, og hvis der er hændt noget som vi vurderer er vigtigt at vide for forældrene, taler vi om det. Vi lægger op til at der er ønskeligt, at forældrene snakker videre med barnet derhjemme. Dette gør vi da vi ofte oplever, at når barnet er i vante og hjemlige omgivelser, får det sat andre ord på dagens oplevelser end når det er i institutionen.  Vi afholder opstartssamtaler med forældre til nye børn inden de starter, for at starte forældresamarbejdet inden barnet starter i BørneBiksen. Derudover afholder vi overleveringssamtaler hvis et barn går fra vuggestue til børnehave. 3 måneders samtaler når barnet har været i vuggestue eller børnehaven i 3 måneder. Derefter afholder vi trivselssamtaler 1 gang om året.  Ofte oplever vi, at nogle forældre har brug for flere møder, ift. At samle op på, hvordan det går med deres barn, eller hvis et barn ikke trives helt optimalt, det kan være det har svært ved at danne legerelationer, forsat har det svært ved afleveringer om morgenen, osv.  Vi sender løbende forældrebreve ud til alle forældre i BørneBiksen, dette kan være generelle info breve eller breve til de forældre der er tilknyttet bestemte stuer. Disse breve kan indeholde alt fra hvad der sker i institutionen for tiden, og hvad vi arbejder med, forældrebreve kan også omhandle hvis vi oplever at børnene har en grim tone overfor hinanden.  Når vi sender disse forældrebreve ud, så er det også for at forældrene kan tage en snak med deres barn om hvad der sker i børnehaven, samt for at forældrene får et indblik i hvad der rører sig.  Vi har forældremøde 1 gang årligt, her kan der være forskellige temaer på dagsordenen f.eks. kost, søvn og legerelationer.  Vi videregiver til forældrene, hvilke aktiviteter og projekter der er i gang i BørneBiksen, vi taler med dem om det. Og vi dokumenterer det på vores fælles ”intra” her kommer der månedsplaner, billeder op med lidt ord tilknyttet således, at forældrene hele tiden er orienteret om, hvad vi laver og de har mulighed for at snakke med deres børn om det hjemme og støtte op om læringen. |

|  |  |
| --- | --- |
| Børn i udsatte positioner ”Det skal fremgå af den pædagogiske læreplan, hvordan det pædagogiske læringsmiljø tager højde for børn i udsatte positioner, så børnenes trivsel, læring, udvikling og dannelse fremmes.”  Den styrkede pædagogiske læreplan, Rammer og indhold, s. 26 |  |

|  |
| --- |
| Hvordan skaber vi et pædagogisk læringsmiljø, der tager højde for og involverer børn i udsatte positioner, så børnenes trivsel, læring, udvikling og dannelse fremmes?  *Alle børn i BørneBiksen skal have mulighed for udvikling, læring og trivsel i fællesskabet, for på den måde at få et godt afsæt for et godt liv som barn, og senere som voksen.*  Alle børn skal ikke og kan ikke det samme, nu eller senere i livet, men alle skal have mulighed for at udvikle  deres særlige egenskaber, talenter, kompetencer og engagement. Vi har fokus på at skabe inkluderende fællesskaber i den lille som den store gruppe. Dette gør vi ved at sammensætte og tilrettelægge aktiviteter i inkluderende fællesskaber således at vi bedst muligt kan støtte både det enkelte barn samt den hele gruppe til at udvise socialt ansvar overfor hinanden. Samtidig skal vi sørge for, at det barn der har særlige behov for den hjælp og støtte det har brug for. Dette gør vi f.eks. ved:   * At sørge for at indsatsen bliver iværksat så tidligt som muligt, dette betyder at alle medarbejdere har et ansvar for altid at handle så rettidigt som muligt, hvis der opstår bekymringer for et barn og ser at barnet har brug for støtte. * Hurtigst muligt at inddrage barnets og familiens ressourcer og perspektiver. Vi ser barnets forældre, som vores vigtigste samarbejdspartner og vægter vores forældresamarbejde meget højt, dette da de er en nødvendig og vigtig ressource ift. At sikre en koordineret indsats hele vejen rundt om barnet. * At sikre en så helhedsorienteret, sammenhængende og koordineret indsats som muligt. Dette betyder også at vi så tidligt som muligt inddrager vores eksterne samarbejdspartnere, som fx PPR, familien og netværket rundt om barnet i indsatsen.   I hverdagen er vi opmærksomme på at skabe pauser for børnene i løbet af dagen. Pauser kan f.eks. være en voksenbestemt aktivitet eller at et barn bliver tilbudt at hvile sig enten på stuen eller i et andet rum, hvor sanseindtrykkene ikke er så dominerende. Hver dag afholdes siesta i børnehaven efter endt frokost, i vuggestuen soves der til middag.  Disse pauser bliver tilbudt for at barnet kan få overskud til at klare resten af dagen i institutionen.  Vi skaber også små læringsgrupper for her at sikre barnets udviklingsmuligheder.  Vi har aktiviteter hvor eks. sprog og kommunikation styrkes, i små voksenbestemte grupper, her spilles f.eks. sprogstimulerende spil. Erfaringen viser os, at når barnet er trygt i disse små grupper, lærer det bedre. Vi laver både aktiviteter i små voksenbestemte grupper-og i hele børnegruppen. Vi har f.eks. børn som er motorisk udfordrede-og disse børn er med til gymnastik, og på ture i skoven mv, således at de på sigt-lærer hvad deres krop kan, på forskellige underlag. Vi klatrer på træstammer, sopper i vandpytter, løber op og ned af bakker, osv. alt sammen for at styrke og stimulere motorikken. De gode oplevelser lagres i kroppen og måske kan barnet ikke sprogligt give udtryk for dette - men kroppen husker det. |
|  |

|  |  |
| --- | --- |
| Sammenhæng til børnehaveklassen ”Det skal fremgå af den pædagogiske læreplan, hvordan der i børnenes sidste år i dagtilbuddet tilrettelægges et pædagogisk læringsmiljø, der skaber sammenhæng til børnehaveklassen.”  Den styrkede pædagogiske læreplan, Rammer og indhold, s. 27 |  |

|  |
| --- |
| Hvordan tilrettelægger vi vores pædagogiske læringsmiljø for de ældste børn, så det skaber sammenhæng til børnehaveklassen? (Dette spørgsmål gælder kun dagtilbud med børn i den relevante aldersgruppe.)  I BørneBiksen har vi et øget fokus på skolebørnene fra efteråret inden forårs-SFO, her bl.a. at børnene lærer selv at holde styr på deres ting, deres garderober mm.  Der er særligt fokus på at børnene ved hvad der skal ske, hvornår og hvordan, til dette bruger vi piktogrammer, som er med til at give barnet det nødvendige overblik, genkendelighed og forudsigelighed i hverdagen.  Via. Guidning forbereder vi børnene til at være mere selvhjulpne, så de er klar til skolelivet. Vi arbejder med ”dagens hjælpere” som er to børn der sørger for at hente frugt, dele ud og returnere det tilbage til køkkenet, det samme ved frokost, der er det også dagens hjælpere der henter maden, og hjælper til med at rydde af og f.eks. tørre borde af.  De store børn sidder på skift ved et mindre bord ved spisning.  Vi øver os i, at børnene tør blive udfordret l ift. aktiviteter.  Skolebørnene går Luciaoptog for deres forældre og de nærliggende klyngehuse.  Vi taler om: - Hvad en skole er.  - Hvad forventes der man skal. - Øver at kunne lytte til en fælles besked-og handle på den.  - At kunne lytte uden at der skal ske en masse andet.  - Tie stille når det ikke er ens tur, række hånden op.  - Mærke og føle efter, sige til og fra-og at turde give udtryk for sine følelser på en hensigtsmæssig måde som ikke går ud over andre. |
|  |

|  |  |
| --- | --- |
| |  | | --- | | Inddragelse af lokalsamfundet ”Det skal fremgå af den pædagogiske læreplan, hvordan dagtilbuddet inddrager lokalsamfundet i arbejdet med etablering af pædagogiske læringsmiljøer for børn.”  Den styrkede pædagogiske læreplan, Rammer og indhold, s. 29 |  Øvrige krav til indholdet i den pædagogiske læreplan |

|  |
| --- |
| Hvordan inddrager vi lokalsamfundet i arbejdet med at skabe pædagogiske læringsmiljøer for børn?  I BørneBiksen bruger vi ofte lokalområdets mange muligheder til at skabe pædagogiske læringsmiljøer for børnene. Dette gør vi f.eks. ved at vi går mange turer i små såvel som store grupper, med både børnehave og vuggestuebørn. Her besøger vi de omkringliggende grønne områder, skove, legepladser og idrætsanlæg. Vi har også ture ned i Svendborg centrum, hvor vi tager på havnen eller en tur igennem gågaden.  Vi samarbejder med vores lokalsamfund da vi mener det er vigtigt for børnene at have kendskab til det der er omkring os. Vi har fokus på at øge børnenes kendskab til hvad lokalområdet kan bruges til, således at man bliver tryg i at færdes der. Vi har luciaoptog for de der bor i husene omkring os, hvor de kommer ud og ser de ældste der går Lucia på stierne.  Vi har et samarbejde med en ungeskole i nærområdet, hvor børnehaven låner gymnastiksalen fast en gang om ugen. Vi bruger også deres boldbaner til diverse aktiviteter som boldspil, bevægelseslege, mv. Vi deltager, når biblioteket inviterer til teater. |

|  |
| --- |
| Arbejdet med det fysiske, psykiske og æstetiske børnemiljø ”Arbejdet med det fysiske, psykiske og æstetiske børnemiljø i dagtilbuddet skal integreres i det pædagogiske arbejde med etablering af pædagogiske læringsmiljøer.  Børnemiljøet skal vurderes i et børneperspektiv, og børns oplevelser af børnemiljøet skal ind­drages under hensyntagen til børnenes alder og modenhed.”  Den styrkede pædagogiske læreplan, Rammer og indhold, s. 30 |

|  |
| --- |
| Hvordan integrerer vi det fysiske, psykiske og æstetiske børnemiljø i det pædagogiske læringsmiljø?  Vi søger at sikre overskuelige, inspirerende og varierende fysiske rammer, hvor børnene kan finde plads til f.eks. ro, fordybelse og ikke mindst hvor der også er plads til de store armbevægelser. Vi bruger både vores inde- og uderum som læringsmiljø. Vi rykker gerne rundt indenfor hvis vi ser behovet i for det, således at der hele tiden er fokus på lige netop det som optager børnene.  Vi har fokus på små grupper og læringsmiljøer som kan bruges af alle, vi bruger både vores indendørs arealer men også især de udendørs da det er her vi ofte ser at børne trives bedst.  BørneBiksens arealer indenfor er præget af mindre lokaler.  Både i vuggestuen og i Børnehaven har vi mulighed for at fordele os i andre lokaler, og kan på den måde også dele børnene op i små grupper. Det være sig f.eks. være når vuggestuen gerne vil lave rytmik med en mindre gruppe børn. Det lader sig fint gøre, da rytmik og tumlerum kan opdeles fra den øvrige stue med en låge.  Vi har både køkken og mødelokale, som kan inddrages til f.eks. køkkenrelaterede aktiviteter, når vi bager og laver eftermiddagsmad, og mødelokalet bruges både til brætspil, sprogarbejde mv.  Vi har fokus på at de ting der er fremme skal være tilgængelige for børnene, de skal kunne nå tingene selv og derfor har vi indrettet os, således at det meste er i børnehøjde. Få ting som f.eks. brætspil og puslespil er dog sat op, således at børnene skal have hjælp fra en voksen. Ligeledes kan de selv både stille og lægge drikkedunk i drikkereol, og dermed også selv gå ud og tage sig en tår at drikke, hvis de er tørstige. Ude i køkkenet er det meste af vores børnerelaterede service placeret i børnehøjde således, at de selv kan finde relevant service.  Det psykiske børnemiljø er i BørneBiksen kendetegnet ved, at personalet har fokus på at udvise gensidig respekt for både børn, forældre, kollegaer-samt øvrige fagpersoner, som kommer hos os. Vi taler ordentligt med og til hinanden, vi prøver at lære børnene at finde et fornuftigt toneleje når man taler til vennerne og de voksne, og vi arbejder meget med, at guide børnene ift. de forskellige rutinesituationer igennem dagen, f.eks. når vi spiser, så råber vi ikke på maden, men beder pænt og roligt om den, når vi er i garderoben, og man har brug for hjælp, så spørger man om hjælp i en rolig tone, osv. Et højt støjniveau kan både opleves fysisk samt psykisk meget belastende for både børn og voksne-og vi har hele tiden for øje at vi ikke råber unødigt.  Det æstetiske miljø indenfor er indrettet lyst og venligt. Med børnenes kreative projekter hængende og stående rundt omkring i institutionen. Med alfabet, talrække, eventyrbilleder, fotos af børnene i forskellige aktiviteter osv. Vi prøver at minimere unødvendige møbler og nips rundt omkring, da det forstyrrer øjet for både børn og voksne, og vi har fokus på at der ikke er alt for meget der forstyrre, vi har rolige farver. Men der er også plads til at børnekreationer kan hænge frit fremme.  Udendørs har vi fokus på læring og motorik, vi har en legeplads hvor der er mange muligheder og vi er her også i en konstant udvikling da vi hele tiden forsøger at opdatere og indrette så ledes at vi bedst muligt skaber læringsmiljøer som børnene vil bruge og tage til sig. |

|  |  |
| --- | --- |
| De seks læreplanstemaer |  |

|  |
| --- |
| ”Den pædagogiske læreplan skal udarbejdes med udgangspunkt i seks læreplanstemaer samt mål for sammenhængen mellem læringsmiljøet og børns læring.  Det skal fremgå af den pædagogiske læreplan, hvordan det pædagogiske læringsmiljø under­støtter børns brede læring inden for og på tværs af de seks læreplanstemaer.”  Den styrkede pædagogiske læreplan, Rammer og indhold, s. 32 |

|  |  |
| --- | --- |
| Alsidig personlig udvikling ”Alsidig personlig udvikling drejer sig om den stadige udvidelse af barnets erfaringsverden og deltagelsesmuligheder. Det forudsætter engagement, livsduelighed, gåpåmod og kompetencer til deltagelse.”  Den styrkede pædagogiske læreplan, Rammer og indhold, s. 36-37 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn udfolder, udforsker og erfarer sig selv og hinanden på både kendte og nye måder og får tillid til egne potentialer. Dette skal ske på tværs af blandt andet alder, køn samt social og kulturel baggrund. 2. Det pædagogiske læringsmiljø skal understøtte samspil og tilknytning mellem børn og det pædagogiske personale og børn imellem. Det skal være præget af omsorg, tryghed og nysgerrighed, så alle børn udvikler engagement, livsduelighed, gåpåmod og kompetencer til deltagelse i fællesskaber. Dette gælder også i situationer, der kræver fordybelse, vedholdenhed og prioritering. |

|  |
| --- |
| Hvordan understøtter vores pædagogiske læringsmiljø børnenes alsidige personlige udvikling?  Herunder, hvordan vores pædagogiske læringsmiljø:  Understøtter de to pædagogiske mål for temaet Alsidig personlig udvikling  Tager udgangspunkt i det fælles pædagogiske grundlag  Ses i samspil med de øvrige læreplanstemaer.  I BørneBiksen, ser vi det enkelte barn som en helhed. Vi søger at tilpasse og skabe de aktiviteter, der er behov for i hverdagen i forhold til at tilgodese barnets alsidige og personlige udvikling. Vi vægter at barnet skal opbygge og udvikle sin selvfølelse og have mulighed for at udfordre sig selv. Dette gør vi gennem de planlagte læringsgrupper som vi voksne sammensætter på tværs af alder, køn, færdigheder, de sociale og det kulturelle, for at give barnet de optimale muligheder for at spejle sig i andre.  Børnene kan i samspil med hinanden og omgivelserne udvikle deres personlighed. Vi arbejder med små læringsgrupper hvor vi har fokus på de seks læreplanstemaer, men vi respekterer også at hvert barn er forskellig og også har forskellige deltagelseskompetencer. Vi søger at skabe plads til det enkelte barn, så det har muligheden for at balancere mellem iagttagende og deltagende positioner i de forskellige aktiviteter og relationer som de er en del af, således at intet barn bliver presset.  Vi ønsker at medvirke til, at børns selvværdsfølelse bliver positiv og stærk og at de bliver fortrolige med egne følelser. Vi ønsker at børnene føler sig trygge og får den omsorg de har behov for, så de udvikler engagement, livsduelighed, gå på mod og kompetencer til deltagelse i de forskellige fællesskaber.  Vi prioriterer at skabe en hverdag som er både udfordrende, tryg og struktureret/genkendelig dette så barnet får mulighed for en løbende alsidig personlig udvikling.  Vi har fokus på daglige rutiner og faste ritualer, som understøtter tryghed og giver forudsigelighed.  Vi støtter børnene i deres personlige udvikling og stimulerer mod, selvstændighed og selvværd.  Personalet er i børnehøjde, er nærværende og tilgængelige, de er vigtige rollemodeller og  de er den trygge base, som skaber tydelige rammer for børnenes udvikling.  Vi sætter ord på følelser og anerkender alle følelser. Der arbejdes bl.a. med Trin for Trin i børnehaven.  Vi arbejder bevidst på at børnene i takt med alder og udvikling bliver mere og mere selvhjulpne og selvstændige, da mestringen over eget liv og handlinger giver selvværd.  Vi lader børnene hjælpe med praktisk arbejde, når det kan lade sig gøre og hvor det giver mening f.eks. tømme opvaskemaskine, lægge vasketøj sammen, hente rullevogn, dække bord, tage af bordet osv.  Dette gør vi da børnene på den måde er med til ikke kun at gøre noget for dem selv, men gøre noget som har en betydning for andre. Det giver selvværd og er noget som vi har stort fokus på.  Vi vægter legen højt, da den har værdi i børns generelle udvikling og i særdeleshed i børns alsidige personlige udvikling. I legen udforsker børnene deres omverden, bearbejder indtryk, erfaringer og kommunikerer med andre.  Gennem leg udvikles børn socialt, følelsesmæssigt, sprogligt, motorisk og intellektuelt. Nysgerrighed og fantasi fremmes også i leg.  Læringsmiljøet som legen skaber, giver børn mulighed for at fordybe sig, og understøtter børns koncentrations- og abstraktionsevne.  Eksempler på motoriske lege, hvor barnet både bliver udfordret på krop og på sig selv:   * Indendørs motorikbane, balancegang, hoppe og kravle * Tur i gymnastiksal hvor der bliver leget grundlege, lavet motorikbane og gymnastik. * Børne Yoga, massage og afslapning. * Uderummet, forskellige lege på legepladsen, cykling, ture i området.   Der skabes kreative rum, hvor der er mulighed for at udfordre sin kreativitet samt at mulighed for at mestre nye færdigheder:   * Maler og tegner * Klipper og klistre * Vi sanser gennem, fingermaling, kartoffelmel mm. * På legepladsen med vand, sand og mudder.   Vi har i hverdagen og i vores planlægning fokus på at sætte lege og aktiviteter i gang, som har det formål at udvikle og skabe noget nyt, men lader også barnet selv skabe hvad det ar brug for. Vi øver barnet i selv at søge løsninger på konflikter, men guider, støtter og hjælper til hvor vi vurderer der er behov. |
|  |

|  |  |
| --- | --- |
| Social udvikling ”Social udvikling er udvikling af sociale handlemuligheder og deltagelsesformer og foregår i sociale fællesskaber, hvor børnene kan opleve at høre til, og hvor de kan gøre sig erfaringer med selv at øve indflydelse og med at værdsætte forskellighed.  Gennem relationer til andre udvikler børn empati og sociale relationer, og læringsmiljøet skal derfor understøtte børns opbygning af relationer til andre børn, til det pædagogiske personale, til lokal- og nærmiljøet, til aktivi­teter, ting, legetøj m.m.”  Den styrkede pædagogiske læreplan, Rammer og indhold, s. 38-39 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn trives og indgår i sociale fællesskaber, og at alle børn udvikler empati og relationer. 2. Det pædagogiske læringsmiljø skal understøtte fællesskaber, hvor forskellighed ses som en ressource, og som bidrager til demokratisk dannelse. |

|  |
| --- |
| Hvordan understøtter vores pædagogiske læringsmiljø børnenes sociale udvikling?  Herunder, hvordan vores pædagogiske læringsmiljø:  Understøtter de to pædagogiske mål for temaet Social udvikling  Tager udgangspunkt i det fælles pædagogiske grundlag  Ses i samspil med de øvrige læreplanstemaer.  *For at alle børn i BørneBiksen får mulighed for at opbygge relationer til andre børn og de voksne, og derved udvikle empati, skal vi sikre at vi har et læringsmiljø hvor alle børn trives og kan indgå i sociale fællesskaber.*  Det skal på samme tid understøtte et fællesskab, hvor forskellighed skal ses som en ressource, og bidrager til den demokratiske dannelse.  I BørneBiksen er legen grundlæggende. Det pædagogiske læringsmiljø, der opstår når børn leger, fremmer barnets sociale læring, som samspil, nærvær og forståelse for hinanden.  Vi er bevidste om at vi er rollemodeller for børnene, vores indbyrdes forhold og omgangstone med hinanden er vigtig læring for børnene, ligesom vores reaktioner og væremåde over for børnene bliver aflæst og indlært, derfor er det vigtigt at vi er anerkendende og udviser omsorg, og at alle føler sig set.  Vi er opmærksomme på at alle børn bliver set og budt velkommen. Vi prioriterer kærlig berøring og kram, hvilket børnene spejler og overfører på hinanden.  *Social udvikling skabes i fællesskaber og gennem relationer til andre – fx i venskaber, i leg og i gruppesammenhænge. Sociale relationer er en forudsætning for barnets trivsel, dannelse, læring og udvikling. At blive set og hørt af andre er en forudsætning for barnets eksistens som socialt individ. Barnet har brug for rammer, hvor det udvikler empati, tilknytning, relationer og sociale færdigheder.*  Vores fokus er at barnet skal opleve, at uanset hvilken baggrund, køn, alder eller kultur man kommer med, ses det enkelte barn som en ressource - Personalet har et ressourcesyn på børnene, og går i dialog med barnet om dets liv og hverdag og er inkluderende.  Samtidig er vi opmærksomme på at barnet oplever mulighed for at være i centrum - Det kan være ved samlingen for at fremme fællesskabsfølelsen hos det enkelte barn.  Hos os ser vi barnets sociale læring og udvikling fremmes bl.a. via legen. Børnene får dagligt mulighed for at indgå i forskellige lege. – både spontant og voksenstyret. Vi vurderer løbende i situationen hvad der er brug for at legen understøttes. Lavpraktisk kan vurderingen fx være antal, guide/støtte i legen. I vores daglige struktur i børnehaven inviteres børnene til at være medbestemmende til valg af aktiviteter fx ved samling. Legen har værdi i sig selv og derfor er vi også struktureret fleksible, hvis der er gang i en god leg. Det kan fx være at vi i børnehaven rykker spisning eller samling en smule for at gøre mere plads til den gode leg.  Vi skaber forskellige læringsmiljøer, hvor børnene har mulighed for at indgå i forskellige sociale fællesskabers. Eks. en lille gruppe går i skoven og har en hule der, hvor fællesskabet kan blomstre. Mens at en anden gruppe bager boller og skaber sociale relationer på den måde.  Personalet går ind for et godt samarbejde med forældrene, da dialogen mellem personale og forældre kan medvirke til gensidig forståelse af barnets perspektiv og det sociale liv i børnehaven og vuggestuen med henblik på at understøtte barnets læring og børnenes indbyrdes relationer og fællesskaber og dermed kan vi forebygge mistrivsel og misforståelser. Gode eksempler på samarbejde har været til arbejdsdage, opbakning til forskellige arrangementer og rebranding. |

|  |  |
| --- | --- |
| Kommunikation og sprog ”Børns kommunikation og sprog tilegnes og udvikles i nære relationer med barnets forældre, i fællesskaber med andre børn og sammen med det pædagogiske personale.  Det centrale for børns sprogtilegnelse er, at læringsmiljøet understøtter børns kommunikative og sproglige interaktioner med det pædagogiske personale. Det er ligeledes centralt, at det pædagogiske personale er bevidst om, at de fungerer som sproglige rollemodeller for børnene, og at børnene guides til at indgå i fællesskaber med andre børn.”  Den styrkede pædagogiske læreplan, Rammer og indhold, s. 40-41 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn udvikler sprog, der bidrager til, at børnene kan forstå sig selv, hinanden og deres omverden. 2. Det pædagogiske læringsmiljø skal understøtte, at alle børn opnår erfaringer med at kommunikere og sprogliggøre tanker, behov og ideer, som børnene kan anvende i sociale fællesskaber. |

|  |
| --- |
| Hvordan understøtter vores pædagogiske læringsmiljø børnenes kommunikation og sprog?  Herunder, hvordan vores pædagogiske læringsmiljø:  Understøtter de to pædagogiske mål for temaet Kommunikation og sprog  Tager udgangspunkt i det fælles pædagogiske grundlag  Ses i samspil med de øvrige læreplanstemaer. |

I BørneBiksen arbejder vi med sprog og kommunikation hele dagen, både i vuggestuen og på børnehavestuerne. Niveauet tilpasses det enkelte barns alder og udvikling samt tilpasses fællesskabet. Vi har fokus på at skabe læringsmiljøer for at understøtte den sproglige udvikling og vi har fokus på sprog og kommunikation i hverdagens rutiner, og vi griber de situationer, som opstår løbende og spontant i dagligdagen.

* Vi stiller åbne spørgsmål-og giver tid og ro, så børnene selv kan ræsonnere sig frem til et svar.
* Vi sætter ord på alt-dvs. ved alle aktiviteter, i garderoben, over frokosten, på ture, når vi bager, når vi handler ind, når vi vasker hænder mv.
* Vi igangsætter aktiviteter som sang, sangkuffert, sanglege og rytmik-og alle får mulighed for at komme med forslag til sange, lege mv.
* Vi har dialogisk oplæsning. Vi lytter til musik og lydbøger. Når vi maler/laver perler/bygger med LEGO, sætter vi ord på det vi sidder og laver, og taler i øvrigt om hvad der nu lige rører sig blandt børnene, mens vi sidder med diverse sysler.
* Vi afholder samlinger, hvor der både er fokus er på det enkelte barn, og på børnegruppen som helhed. Vi lærer at lytte til hinanden, at tie stille når andre taler-og at tale ordentligt til hinanden. Vi lærer at turde at komme med forslag.
* Vi forbereder børnene kommunikativt og visuelt i overgangene mellem aktiviteter.
* Vi har altid fokus på, at børn skal have lov at udtrykke sig.
* Vi lærer børnene en hensigtsmæssig måde at tale til og med hinanden på-Vi taler pænt-skriger ikke hinanden ind i ørerne, beder pænt om at få sendt maden rundt osv.
* Vi er opmærksomme på, hvordan vi taler med og til børnene, hinanden og forældrene. Således at børnene kan spejle sig i os.
* Vi arbejder med sprogstimulering, i mindre grupper.
* Vi har musiske aktiviteter, bl.a. Luciaoptog.
* Vi bruger babytegn i vuggestuen, hvor kropssprog og verbalt sprog bruges samtidig.

Det pædagogiske læringsmiljø skal understøtte at alle børn udvikler sprog som bidrager til at børnene kan forstå sig selv, hinanden og deres omverden. Alle børn skal opnå erfaringer med at kommunikere og sprogliggøre tanker, behov og ideer som børnene kan anvende i sociale fællesskaber.

Børns kommunikation og sprog tilegnes og udvikles i nære relationer med forældrene, i fællesskaber med andre børn og sammen med os som personale.

Børns sprog udvikles i dialoger, med hinanden, større børn og personalet ved at lytte, fortælle, stille spørgsmål og lege med sproget. Kommunikation og sprog er centralt for at børnene kan danne relationer, indgå i fællesskaber og knytte venskaber.

|  |  |
| --- | --- |
| Krop, sanser og bevægelse ”Børn er i verden gennem kroppen, og når de støttes i at bruge, udfor­dre, eksperimentere, mærke og passe på kroppen – gennem ro og bevægelse – lægges grundlaget for fysisk og psykisk trivsel.  Kroppen er et stort og sammensat sansesystem, som udgør fundamentet for erfaring, viden, følelsesmæssige og sociale processer, ligesom al kommunikation og relationsdannelse udgår fra kroppen”.  Den styrkede pædagogiske læreplan, Rammer og indhold, s. 42-43 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn udforsker og eksperimenterer med mange forskellige måder at bruge kroppen på. 2. Det pædagogiske læringsmiljø skal understøtte, at alle børn oplever krops- og bevægelsesglæde både i ro og i aktivitet, så børnene bliver fortrolige med deres krop, herunder kropslige fornem­melser, kroppens funktioner, sanser og forskellige former for bevægelse. |

|  |
| --- |
| Hvordan understøtter vores pædagogiske læringsmiljø udviklingen af børnenes krop, sanser og bevægelse?  Herunder, hvordan vores pædagogiske læringsmiljø:  Understøtter de to pædagogiske mål for temaet Krop, sanser og bevægelse  Tager udgangspunkt i det fælles pædagogiske grundlag  Ses i samspil med de øvrige læreplanstemaer.    *I BørneBiksen har vi fokus på at kroppen er et stort sammensat sansesystem, som udgør fundamentet for at opfatte og begribe verden. Sanserne er barnets adgang til direkte og konkrete erfaringer med omgivelserne og derfor også fundamentet for det fysiske og psykiske helbred samt sociale udvikling og trivsel.*  I BørneBiksen inviteres barnet til at få afvekslende kropslige erfaringer i et læringsmiljø, hvor kropsglæde, kreativitet og leg er nøgleordene og hvor vi tilpasser støtten til det enkelte barn. Barnet skal opleve glæde ved at bruge kroppen og lære at vise respekt for egne og andres kropslige grænser.  Vi tilrettelægger hverdagen, så det enkelte barn hele dagen har og får muligheden for at bruge sin krop om det er fin- eller grovmotorisk og gøre sig erfaring med den, som fx påklædning, toiletbesøg mm. At køre rullevogn ned på stuen vil give en kropslig erfaring i det omfang at mestre de tunge tallerkner og hele det fyldte rullebord med tunge fade, kopper, bestik mm. Barnet vil under denne proces undersøge ”Hvem er jeg? - og hvad kan du?” - ”Kan jeg mon det samme?”. Kropsidentiteten vil her via de kropslige erfaringer i socialt samspil, udvikles.  Vores læringsmiljøer, som både er ude og inde, giver barnet mulighed for at styrke og udfordre sin krop. Herved vil vi, med et vedholdende fokus, guide og støtte barnet i at kunne mestre disse udfordringer.  Uderummet giver barnet mulighed for at sanse og bevæge sig.  I BørneBiksen skaber vi sammenhæng med lokalområdet i form af forskellige legepladser samt den omkringliggende natur. Dette giver variation i bevægelsesmulighederne og udfoldelser for børnene. Børnehaven benytter også den nærtliggende skoles gymnastiksal hver uge, hvor børnene eksperimenterer og udfordre deres krop via redskaber under frie-, og fastlagte, voksenstyret lege.  Legen ”Alle mine kyllinger” og halefange er gode lege, hvor alle kan være med.  Her kommer mange af barnets kompetencer i spil:  Kropsbevidsthed, kropsglæde, koordination, overblik og fællesskab.  I løbet af året har vi kropsprojekter, bl.a. 14 dage fyldt med bevægelse.  Her er ugerne på forhånd tilrettelagt med bl.a. gåture, klatring, spydkast, soppe, snitning af pinde, tovtrækning, samling med sanglege mm.   * Vi låner vi bøger på biblioteket hvor vi efterfølgende læser, kigger og snakker om kroppen, hvad kan jeg bruge kroppen til. * I vuggestuen tegnes omridset af børnenes kroppe på et stort stykke papir, de bliver målt, vejet og vi printer èt billede af deres ansigt ud som bliver limet på deres krop som derefter bliver hængt op i på stuen til megen glæde for børnene og deres forældre. * Vi syger sange om kroppen. * Laver aftryk af hænder og fødder. * Lære om kropsdelene og sanserne. * Vi har en sansekuffert med div. Ting i som en pensel, neglebørste, svamp, fjer, bold med dupper mm som er med til at stimulere børnenes taktilsans og samtidig virker beroligende og afslappende. Desuden har vi også et fodbad som stimulerer sanserne.   Jo mere børn øver sig i at bruge deres sanser og krop, des større er sandsynligheden for at de får indflydelse på eget liv samt indgå i meningsfulde fællesskaber.  Læringsmiljøet ved emne om kroppen er med til at give børnene en øget kropsbevidsthed samt glæde og energi for at skabe et sådant læringsmiljø i fællesskabet med de andre børn og voksne.  Vi har et godt samarbejde med forældrene omkring vigtigheden af en sund og varieret kost og deler vores overvejelser om værdien af, at følge barnets initiativer i brugen af deres krop og glæden ved bevægelse. |

|  |  |
| --- | --- |
| Natur, udeliv og science ”Naturoplevelser i barndommen har både en følelsesmæssig, en kropslig, en social og en kognitiv dimension.  Naturen er et rum, hvor børn kan eksperimentere og gøre sig de første erfaringer med naturvidenskabelige tænke- og analysemåder. Men naturen er også grundlag for arbejdet med bæredygtighed og samspillet mellem menneske, samfund og natur.”  Den styrkede pædagogiske læreplan, Rammer og indhold, s. 44-45 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn får konkrete erfaringer med naturen, som udvikler deres nysgerrighed og lyst til at udforske naturen, som giver børnene mulighed for at opleve menneskets forbundethed med naturen, og som giver børnene en begyndende forståelse for betydningen af en bæredygtig udvikling. 2. Det pædagogiske læringsmiljø skal understøtte, at alle børn aktivt observerer og undersøger naturfænomener i deres omverden, så børnene får erfaringer med at genkende og udtrykke sig om årsag, virkning og sammenhænge, herunder en begyndende matematisk opmærksomhed. |

|  |
| --- |
| Hvordan understøtter vores pædagogiske læringsmiljø, at børnene gør sig erfaringer med natur, udeliv og science?  Herunder, hvordan vores pædagogiske læringsmiljø:  Understøtter de to pædagogiske mål for temaet Natur, udeliv og science  Tager udgangspunkt i det fælles pædagogiske grundlag  Ses i samspil med de øvrige læreplanstemaer.  I BørneBiksen har udelivet en stor plads i vores pædagogiske hverdag. Det har den fordi sanseindtrykkene i naturen er mangfoldige og fordi naturen byder på alsidige oplevelser. Børnene har langt større mulighed for at få brugt kroppen og sanserne udendørs, og vi ser større tolerance og mindre konflikter blandt børnene når vi er ude.  Udenfor inddrages børnene i de praktiske opgaver såsom at feje, fjerne ukrudt eller plante nyt. Vi har forskellige bærbuske, frugttræer og krydderurter som børnene er med til at passe og smage på. Vi tænder gerne op i bålet og sidder om det sammen, snakker om ild og andet der lige kommer op. Når vejret indbyder til udendørs aktiviteter, er vi gerne ude.  Vi er godt beliggende ift. natur og udeliv, og har gåafstand til flere skove, en gammel grusgrav, havet og havnen.   * Vi bestræber os på at komme ud hver dag-i en eller anden form. Vi bruger vores legeplads udenfor uanset vejret. * Vi har faste turdage på skemaet-og laver også ture ud over det der er skemalagt. * Vi laver mange af vores aktiviteter udenfor-herunder vores traditionelle aktiviteter som bevægelsesdagene (14 dage hver sommer, fokus på bevægelse, udeliv og leg), halloween løb, trim-dag i efteråret og vores cykeldag, som vi afholder fast en gang om måneden. * Vi laver bål-og undersøger bl.a. hvilke grene der er bedst til bål, og lære at man skal være ved bålet hele tiden. * Vi laver spire-og krible krable projekter, hvor vi f.eks. laver kartoffelfælder til insekterne, skovtrolde ud af pinde og mos mv. Vi undersøger hvad der sker, hvis man putter et frø i jorden-hvad skal vi huske, hvis det skal gro? Vi kæmper med at løfte de store sten-og tjekker, hvad der lever derunder. * Vi går ud og undersøger, hvad der sker med vandpytterne, når det har været frostvejr. Vi laver is-lygter, og ser hvor magisk det er, når vand fryser til is. * Vi har vandsjovdag hver sommer.   Vi har fokus på at lære børnene at passe på vores natur-og hvad det gør ved den, hvis vi smider skrald i skov og i hav. Vi har projekter, hvor vi lærer om, hvor skadeligt det er, hvis vi ex smider en sodavandsdåse i naturen. Den er for det første mange, mange år om at forgå, og udskiller metallisk forurening mens den ligger der-og desuden kan dyr og mennesker enten træde på den og få ødelagt ex deres poter-eller en cykel kan blive ødelagt ved at køre ind i dåsen og få skåret dækkene op.  Hvert år i april deltager vi i projektet ”Danmark samler skrald”. Et projekt der løber over en uge, og hvor vi kan fordybe os i emnet bæredygtighed og forurening. Vi går på mange ture i lokalområdet med børnene, som elsker dette projekt! Vi får samlet meget skrald sammen på sådan en uge, og får mange gode snakke undervejs. Alt det indsamlede skrald, plejer at munde ud i et lille kreativt projekt, ”hvad kan vi lave ud af dette”? Så får fantasien frit spil, og resultaterne er altid både sjove, rørende-og lærerige for både børn og voksne.  Desuden prøver vi, i mange af vores kreative projekter, at invitere vores børn og familier til at medbringe ting hjemmefra vi kan bruge til ”et eller andet”. F.eks. gamle syltetøjsglas, konservesdåser, toiletruller, mælkekartoner, små plastiklåg fra yoghurt osv. Det nævnte bliver forvandlet til uhyggelige Halloweenhuse, smukke juleglas og skægge påskekyllinger mm. Det er medvirkende til, at skærpe børnenes (og deres familiers) opmærksomhed på at rigtig mange ting fra dagligdagen kan genbruges og blive til alverdens ting og sager.  Sommer og efterår, bliver der plukket hyld til saft, hyben til kranse, brombær og solbær til syltetøj og bare til at smage med det samme. Børnene oplever at man kan forvandle noget fra naturen til noget spiseligt.  **Eks.“Krible krable ture”**  Hvad er en “krible krable tur”:  Krible krable ture er for de ældste børn i vuggestuen, og for børn i børnehaven, børnene skal være gamle nok til at kunne færdes i skoven uden brug af klapvogn og også være i stand til at gå hele vejen til skoven og tilbage igen. Turene foregår næsten altid til den nærmeste skov.  I vuggestuen foregår turene i en lille gruppe med 1 voksen, en gang om ugen forår, sommer og efterår.  Ofte har vi en rygsæk med, hvor vi opbevarer forskellige remedier til brug på turen. Vores primære formål er at lede efter krible krable dyr, og med krible krable dyr mener vi de helt almindelige smådyr i skovbunden som f.eks. Biller, edderkopper, bænkebidere, snegle, mariehøns, regnorme og skolopender.  Det pædagogiske læringsmiljø med “krible krable ture” understøtter i høj grad at børnene får konkrete erfaringer med naturen. Der er ro til at observere og undersøge. Med os i rygsækken har vi også indsamlings glas og luppe så vi kan studere og tale om det vi finder. Vi medbringer også et tæppe, så vi har mulighed for at lægge os i skovbunden under et træ og kikke op på trækronerne eller lytte til fuglene.  Vi har altid en færdig pakket rygsæk stående klar, fyldt med ting vi kan bruge og lege med i naturen. |

|  |  |
| --- | --- |
| Kultur, æstetik og fællesskab ”Kultur er en kunstnerisk, skabende kraft, der aktiverer børns sanser og følelser, ligesom det er kulturelle værdier, som børn tilegner sig i hverdagslivet.  Gennem læringsmiljøer med fokus på kultur kan børn møde nye sider af sig selv, få mulighed for at udtrykke sig på mange forskellige måder og forstå deres omverden.”  Den styrkede pædagogiske læreplan, Rammer og indhold, s. 46-47 |  |

|  |
| --- |
| Pædagogiske mål for læreplanstemaet:   1. Det pædagogiske læringsmiljø skal understøtte, at alle børn indgår i ligeværdige og forskellige former for fællesskaber, hvor de oplever egne og andres kulturelle baggrunde, normer, traditioner og værdier. 2. Det pædagogiske læringsmiljø skal understøtte, at alle børn får mange forskellige kulturelle ople­velser, både som tilskuere og aktive deltagere, som stimulerer børnenes engagement, fantasi, kreativitet og nysgerrighed, og at børnene får erfaringer med at anvende forskellige materialer, redskaber og medier. |

|  |
| --- |
| Hvordan understøtter vores pædagogiske læringsmiljø, at børnene gør sig erfaringer med kultur, æstetik og fællesskab?  Herunder, hvordan vores pædagogiske læringsmiljø:  Understøtter de to pædagogiske mål for temaet Kultur, æstetik og fællesskab  Tager udgangspunkt i det fælles pædagogiske grundlag  Ses i samspil med de øvrige læreplanstemaer. |

I BørneBiksen har vi fokus på at børnene får kendskab til forskellige kreative og kulturelle udtryksformer i trygge og inkluderende fællesskaber. Vi har børn, forældre og pædagogisk personale med mange forskellige baggrunde, kulturer, normer traditioner og sædvaner. Denne forskellighed ser vi som en ressource, da et læringsmiljø præget af mangfoldighed og accept er med til at udvikle børns forståelse af egne værdier og respekt for andres og bidrager til inklusion og tolerance.

* Børnene bliver præsenteret for forskellige kunstneriske arbejdsformer som tegning, maling, trylledej, perler, papmaché, klippe og klistre. Disse forskellige arbejdsformer er også med til at styrke fællesskabet. F.eks. mens en gruppe børn sidder og maler bliver der lavet legeaftaler på tværs af børnene eller delt nogle oplevelser mellem dem.
* Vi holder samlinger hvor vi synger og laver sanglege.
* På stuerne har børnene tilgang til bøger.

I BørneBiksen er vi meget glade for vores traditioner.   
Vi holder Lucia, jul, fastelavn, påskefrokost, halloween, trim-dage, cykeldag en gang om måneden m.m.   
Vi oplever at børnene ser frem til traditionerne, og vi kan fornemme på børnene at de med glæde husker traditionerne fra år til år. F.eks. vores årlige Lucia optog hvor de kommende skolebørn skal optræde for hele institutionen. Her bliver der med spænding set frem til at skulle optræde for forældre. De får fællesskabsfølelse ved at være med i optoget. Men alle børnene føler dette fællesskab. Da skolebørnene øver i lang tid før de skal vise det, så følger de "små" med og observer/lærer synger med på sidelinjen. Så både skolebørnene og de andre får stimuleret engagement, kreativitet og nysgerrighed både som tilskuere og aktive deltager.   
Vi tager i teater og går ture i lokalsamfundet.

Det pædagogiske læringsmiljø skal understøtte at alle børn indgår i ligeværdige og forskellige former for fællesskaber, hvor de oplever egne og andres kulturelle baggrunde, normer, traditioner og værdier. Læringsmiljøet skal understøtte at alle børn får forskellige kulturelle oplevelser, både som tilskuere og som aktive deltagere, som stimulerer børnenes engagement, fantasi, kreativitet samt nysgerrighed. Og at børnene får erfaringer med at anvende forskellige materialer og redskaber.

Vi har fokus på at skabe et læringsmiljø der formidler glæde ved æstetiske oplevelser og skabende praksis. Vi må aktivt formidle kultur og støtte alle børn uanset baggrund, kompetencer og forudgående erfaringer med kultur. Børnene skal understøttes i at eksperimentere, øve sig i og afprøve sig selv inden for kunstarter og udtryk og sikre at alle børn får erfaringer som kan fungere som rettesnor for at handle på en hensynsfuld, demokratisk og respektfuld måde.

Nysgerrighed, sansning, leg og fantasi indgår i den æstetiske læreproces som ansporer til nye perspektiver og anskuelser der kan forankres som ny viden og ny læring. Derfor er personalet lydhøre og understøtter børnene. Læringsmiljøet er afgørende for børns kognitive, æstetiske, personlige og sociale erfaringsdannelse.

Alle børn skal have mulighed for at udfolde deres fulde potentiale, uafhængigt af social baggrund, køn, alder m.m. Deltagelse i fællesskaber handler om at have forståelse for egne og andres kulturelle baggrunde og traditioner.

|  |  |
| --- | --- |
| Evalueringskultur |  |

|  |
| --- |
| ”Lederen af dagtilbuddet er ansvarlig for at etablere en evalueringskultur i dagtilbuddet, som skal udvikle og kvalificere det pædagogiske læringsmiljø.  Lederen er ansvarlig for, at arbejdet med den pædagogiske læreplan evalueres mindst hvert andet år med henblik på at udvikle arbejdet. Evalueringen skal tage udgangspunkt i de pædago­giske mål og herunder en vurdering af sammenhængen mellem det pædagogiske læringsmiljø i dagtilbuddet og børnenes trivsel, læring, udvikling og dannelse.  Evalueringen skal offentliggøres.  Lederen af dagtilbuddet er ansvarlig for at sikre en løbende pædagogisk dokumentation af sam­menhængen mellem det pædagogiske læringsmiljø og børnenes trivsel, læring, udvikling og dannelse. Den pædagogiske dokumentation skal indgå i evalueringen.”  Den styrkede pædagogiske læreplan, Rammer og indhold, s. 50-51 |

|  |
| --- |
| Det er ikke et lovkrav at beskrive dagtilbuddets dokumentations- og evalueringspraksis i den pædagogiske læreplan, men det kan være en fordel i udarbejdelsen af læreplanen at forholde sig til den løbende opfølgning og evaluering af indholdet i læreplanen. |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Hvordan skaber vi en evalueringskultur, som udvikler og kvalificerer vores pædagogiske læringsmiljø?  Det vil sige, hvordan dokumenterer og evaluerer vi løbende vores pædagogiske arbejde, herunder sammenhængen mellem det pædagogiske læringsmiljø og de tolv pædagogiske mål?  Her kan I kort beskrive jeres arbejde med at etablere en evalueringskultur som en del af det daglige pæda­gogiske arbejde. I kan fx beskrive, hvordan I arbejder systematisk med evaluering, om I arbejder med særlige metoder, om I arbejder eksperimenterende eller undersøgende med et særligt fokus, samt hvordan, hvor ofte og i hvilke fora I drøfter og reflekterer over jeres pædagogiske praksis mv.  Som en del af arbejdet med at få skabt en god evalueringskultur, vil vi gerne have skabt en feedbackkultur, her er der fokus på at medarbejdere sammen med leder indgår i et læringsfællesskab som er kendetegnet med åbenhed og at der bliver givet konstruktiv feedback til hinanden, både personalet imellem samt mellem leder og personale. I feedbacken styrkes både den enkelte medarbejders faglighed samt gruppens, til gavn for en positiv udvikling af læringsmiljøet. Dette er planen at det bliver implementeret i 2021, da det er en proces der kræver tid.  Der bliver løbende evalueret på arbejdet med de styrkende pædagogiske læreplaner og vores pædagogiske praksis. Evaluering heraf sker både i dagligdagen i form af faglige, snakke mellem personalet og på personalemøder, hvor der er være plads til at man kan gå mere i dybden. Vi benytter praksisfortællinger i evaluering samt vores Aktions skema som er med til at konkretisere processen.  Derudover har vi udarbejdet et skema som skal være med til at tydeliggøre, og forenkle de konkrete temaer fra læreplanen. Skemaerne skal være med til at, sikre arbejdet med læreplanerne samt sikre at der bliver evalueret på processerne så vi styrker det pædagogiske arbejde i BørneBiksen.  Skemaerne kan og skal også bruges i hverdagens rutiner og pædagogik da de er med til at skabe et fokus for den enkelte medarbejder og dermed kvalitetssikre sikre det pædagogiske arbejde.  **Eksempel** **på Aktions skema:**   |  |  | | --- | --- | | Indhold:  Hvad vil vi arbejde med? | | | MÅL:  Hvad vil vi gerne opnå? | | | Tiltag:  Hvad vil vi gøre for at opnå målet? | Ansvarlig:  Hvem gør hvad? | | Tegn:  Hvad vil vi se efter for at vurdere, om vi er på vej til målet? | | | Opfølgning:  Hvordan og hvornår vil vi vurdere, om vi har nået målet? | Ansvarlig:  Hvem gør hvad? |   Evaluering af skemaerne sker løbende, og i personalegruppen. Altså vil der både være evaluering i grupperne (vuggestuen og børnehavestuerne) og evalueringer på personalemøder hvor det er oplagt at man her har mulighed for at gå lidt mere i dybden med arbejdet. |

|  |
| --- |
| Hvordan evaluerer vi arbejdet med den pædagogiske læreplan, som skal foretages mindst hvert andet år?  Her kan I fx kort beskrive, hvordan evaluering af læreplanen kan ses i forhold til jeres evalueringskultur i hverdagen.  Det er intentionen, at opfølgning på og evalueringen af den pædagogiske læreplan, sker i personalegruppen én gang hvert andet år på en pædagogisk dag. Her skal fokus være på om vi i praksis lever op til og arbejder hen imod vores pædagogiske mål for de forskellige læreplanstemaer.  Evaluering af læreplanen og det pædagogiske grundlag vil også ske i tråd med f.eks. nye tiltag/overordnede strategier (fra bestyrelsen), der har nødvendiggør justering af læreplanen (det pædagogiske grundlag).  Ved løbende evaluering af læringsgruppearbejdet, hverdagen og traditioner kan konklusionen blive, at vi finder det nødvendigt at justere på den beskrevne praksis (læreplanen). |

|  |
| --- |
| Her kan I finde yderligere inspiration til arbejdet med den pædagogiske læreplan |
| Til at understøtte og inspirere jeres videre arbejde med den styrkede pædagogiske læreplan er der udviklet en række øvrige materialer. Alle inspirationsmaterialer – nuværende og kommende – kan findes på [www.emu.dk/dagtilbud](https://emu.dk/dagtilbud) |

|  |  |  |  |
| --- | --- | --- | --- |
|  |  |  | |
| **Redskab til selvevaluering** er en ramme til systematisk at analysere jeres praksis inden for cen­trale områder i den styrkede pædagogiske læreplan. | **Redskab til forankringsproces** indeholder fem tilgange til, hvordan I kan arbejde med forandring og forankring af et stærkt pædagogisk læringsmiljø. | **Film** introducerer indholdet i og illustrerer hovedpointer fra publikationen *Den styrkede pædagogiske læreplan*. |
|  |  |  |

|  |  |
| --- | --- |
| **Forskellige tematiske materialer** dykker ned i viden om et tema og giver inspiration til dialog og handling. Her er bl.a. materialer om evaluerende pædagogisk praksis, som understøtter en systematisk tilgang til det at evaluere.  Der offentliggøres løbende nye temaer.  Alle materialer kan findes på [www.emu.dk/dagtilbud](http://www.emu.dk/dagtilbud) | Pædagogisk læreplan  © 2019 Danmarks Evalueringsinstitut og Børne- og Socialministeriet  Citat med kildeangivelse er tilladt  Design: BGRAPHIC |